**Mammografia**

Sinulle on varattu rintarauhasen röntgenkuvaus eli mammografia. Röntgenkuvauksen lisäksi rintoja voidaan tutkia myös ultraääni- eli kaikukuvauksella. Alle 35-vuotiaiden naisten rinnat tutkitaan ensisijaisesti ultraäänellä, mammografiakuvaus tehdään tarvittaessa. Myös miehen rinta voidaan tutkia sekä mammografia- että ultraäänikuvauksella.

Tutkimukseen valmistautuminen

Mikäli olet raskaana tai imetät, ilmoita siitä tutkimukseen tullessasi. Silloin sinua tutkitaan ultraäänellä mammografian sijasta.

Tuo mukanasi aikaisemmat mammografiakuvat, mikäli ne ovat sinulla itsellä.

Tutkimuksen suorittaminen

Kuvauksessa rintarauhanen puristetaan hetkeksi röntgenlaitteessa kahden levyn väliin. Peruskuvaukseen kuuluu 2–3 kuvaa molemmista rinnoista. Lisäkuvia otetaan lääkärin ohjeen mukaan. Kuvauksen jälkeen röntgenlääkäri tunnustelee rinnat ja tutkii tarvittaessa ultraäänilaitteella. Mammografian yhteydessä voidaan tarvittaessa ottaa neulanäytteitä.

Tutkimus kestää puolesta tunnista yhteen tuntiin.

Tutkimuksen jälkeen huomioitavaa

Mammografia ja ultraääni eivät vaadi jälkihoitoa. Jos otetaan neulanäytteitä, niin saat niihin kirjalliset jälkihoito-ohjeet mukaan.

Tutkimusvastaukset

Mammografiavastaukset tulevat sinua hoitavalle lääkärille tutkimuspäivänä tai tutkimusta seuraavana arkipäivänä. Neulanäytevastaukset valmistuvat noin kahden viikon kuluttua näytteenotosta. Vastausten kuulemisesta sovit tutkimuksiin lähettäneen yksikön kanssa.

Yhteystiedot

Tutkimuspaikka: OYS G-kuvantaminen, Avohoitotalo G sisäänkäynti, R-kerros ja aula 6

(Kiviharjuntie 9, Oulu).

Mikäli sinulla on kysyttävää tästä tutkimuksesta, voit soittaa ma - pe klo 13.00–15.00

G-kuvantamiselle puh. 040-1346416.